Papersnake/gushiwen huggingface dataset:
开河毕功喜而有作
吴芾（宋代）

污河积水困薰蒸，开凿那知不日成。
野水尽从檐下过，客舟还傍市中行。
江山自昔天然秀，人物从今分外清。
本为此邦开眼目，老夫双目亦增明。
少微山观橘
方岳（宋代）

手斸苍烟竹径深，霜寒错落万黄金。何年共话商山旧，分种归来欲满林。
楚望
史弥宁（宋代）

楼上诗声缭屋梁，楼前寒叶舞秋光。
明霞点破江碧聊，断雁叫群惊夕阳。
送张应斗还番昜
刘克庄（宋代）

蕉荔漫山雾雨繁，虬须客子悔南辕。
久留闽囝谁堪语，却忆番君可与言。
豪杰虽穷留气在，圣贤不死有书存。
归时洗换征衣了，拣个深山紧闭门。
赠广陵妓
张又新（唐代）

云雨分飞二十年，当时求梦不曾眠。

今来头白重相见，还上襄王玳瑁筵。
满江红 咏并蒂虞美人
冒德娟（清代）

窗外幽花，开遍处、这枝奇绝。染猩红、带雨拖烟，倚栏娇怯。

似为当年亡国恨，至今犹吐同心结。爱迎风、款款并香肩，迷蝴蝶。

心未冷，情还热。叹玉碎，怜簪折。羡一邱荒土，茁生英烈。

一叶半花堪再拜，同生同死无分别。笑青青、吕雉戚姬坟，难言说。
得郑二宣海南手札
高棅（明代）

番禺天外古交州，念子南行恋旧游。
故国又经花落后，远书翻寄雁来秋。
梅边野饭逢人少，海上青山对客愁。
为报罗浮云影道，早随明月引归舟。
和李倅游武夷
杨时（宋代）

浓淡烟鬟半雨晴，溪光初借晚霞明。
鳌头涌出三峰秀，天汉融成一鉴清。
枌社有谁藏旧牒，宾云无处问遗声。
幔亭寂寞仙何在，勾漏丹砂早晚成。
四怀诗 其四 怀子与
吴国伦（明代）

风尘秉马路俱迷，尔得汀江似武溪。花落案头无一事，寻仙时过玉华西。
枕上感怀
陆游（宋代）

五更揽辔山路长，老夫诵书声琅琅；古人已死心则在，度越秦汉窥虞唐。
三更投枕窗月白，老夫哦诗声啧啧。
渊源雅颂吾岂敢，屈宋藩篱或能测。
一代文章谁汝数？老不能闲真自苦。
君王虽赏于蒍于，无奈宫中须羯鼓！
次韵三弟学士题七宝英师壁
苏颂（宋代）

岩居得幽胜，俗累无忧伤。
占彼凤山腋，建兹法云堂。
宵眠一毡蒲，昼食几稻粱。
净众集善缘，勇猛能自强。
瑞相严中楹，梵夹罗四旁，
轩窗据苍崖，松竹围重冈。
不杂人世喧，更觉禅味长。
我尝命宾友，间或携肴觞。
中休憩丈室，远览登上方。
念昔保城堑，屹然壮金汤。
列刹以百数，息民殄千殃。
爰居尽乐土，利用无缺{左爿右斤}。
遂使吴会俗，长为礼义乡。
何独竺乾域，宝山亦清凉。
子固挽词 其二
沈辽（宋代）

典学蚤名世，绪馀为史师。刚严终不倚，亮直欲谁欺。

疾恶太阿刃，立言黄绢辞。平生游旧意，流涕向丰碑。
挽刘英臣
王庭圭（宋代）

累世以赀雄里闾，惟公挟策似寒儒。欲将那律九经库，定胜江陵千木奴。

玉树诸郎新命贵，锦囊丹诰宠光殊。当时籍甚吴丞相，恩泽今归两凤雏。
道出南浦见萧子庄十首 其六
陈渊（宋代）

龟山涉世若虚舟，触处忘怀得自由。道大不容长役役，心闲无事只休休。
同陆华父邵长孺集何少愚侍御日宜园
欧大任（明代）

避骢不记是何年，折节邀宾意独偏。席下溪声长㶁㶁，雨中萝色净娟娟。

问多奇字今无酒，抚亦孤琴久不弦。江左仲言称上驷，风流谁得共櫜鞬。
过陕州赠苏仪掾仲滋
晁说之（宋代）

老去情怀谁与谋，坏壁无蛩更愁秋。
收览雨声来枕上，飞扬马鬣在冈头。
栾城孙子何来此，华国文章肯谩休。
邂逅关山论家世，更期信息在西州。
翌日宫教惠诗次韵二首
刘克庄（宋代）

忘机沤鸟日相亲，鼻祖曾言畏四邻。
幸有山林容此老，不将篱落寄他人。
谁能交结今韩吕，犹记周旋昔郑陈。
晞发中庭蹻足卧，绝胜雅拜望车尘。
读书
王樵（明代）

我性难谐俗，诗书独与亲。一楼堪累月，万事付诸人。

会意辄忘食，起思如有神。停杯待明月，下榻为嘉宾。

永日三茅顶，寒江一钓缗。愿言长若此，已谓乐无伦。

貌以缨冠改，人添识面新。今时崇意气，骨肉在胡秦。

尝笑陶元亮，何如郑子真。祗因三径费，失却葛天民。

局蹐邯郸步，惭惶西子矉。浪从双眼白，生取几人瞋。

物物私其假，生生总是尘。鷾鸸犹有智，鸥鸟固难驯。

快意醒前梦，回头迹已陈。停云閒对户，堪与洗心论。
偈颂五十一首
释道冲（宋代）

佛高一丈，魔高一丈。
月落寒潭，云生碧嶂。
不识慈氏如来，唤作布袋和尚。
梅坡弟生子喜而赋赠
徐寅吉（清代）

听说添丁喜不支，莫嫌白发始生儿。仙桃实绽何嫌晚，黄菊花香转爱迟。

凤觉有毛方焕彩，麟知生角自矜奇。由来天道堪凭信，积累如君稳报施。
用前韵谢元章惠茶二首 其一
王质（宋代）

吾夜轻行过故乡，不知箭栝与车箱。清风一点吹灵府，梦断江南白鹭行。
淮上杂诗六首
梅尧臣（宋代）

宿云未全敛，微雨入船疏。
问伴失前後，暝行随疾徐。
相亲沙上雁，自乐水中鱼。
亭午日光透，远分林际居。
咏史四绝句和晓沧四首 其四 钱镠
丘逢甲（清代）

十四方州富，三千战弩强。平生愧昭谏，独未讨朱梁。
过乌衣巷
李龏（金朝）

王谢风流满晋书，东南一望可长吁。平芜隔水时飞燕，更有何人在此居。
郊庙歌辞·享龙池乐章·第三章
沈佺期（唐代）

龙池跃龙龙已飞，龙德光天天不违。
池开天汉分黄道，龙向天门入紫微。
邸第楼台多气色，君王凫雁有光辉。
为报寰中百川水，来朝此地莫东归。
偈
张镃（宋代）

钟一击，耳根塞，赤肉团边去个贼。
有人问我解何宗，瞬若多神面门黑。
题舒州山谷寺石牛洞泉穴
王安石（宋代）

水泠泠而北出，山靡靡以旁围。
欲穷源而不得，竟怅望以空归。
东坡像赞
陆游（宋代）

我游钧天，帝之所都。是老先生，玉色敷腴。顾我而叹，闵世垢浊。

笑谓侍仙，畀以灵药。稽首径归，万里天风。碧山巉然，月堕江空。
渔父词
周紫芝（宋代）

六首（叔共名竦）

好个神仙张志和。平生只是一渔蓑。和月醉，棹船歌。乐在江湖可奈何。
和林平山见寄韵
顾逢（宋代）

劳劳终日者，少见白头时。
过去事皆梦，未来人不知。
偷生贫是福，真病药难医。
学得巢由隐，无愁可上眉。
寄高邮王定国
孔夷（宋代）

世路难行肯效尤，蒲萄斗酒换凉州。春风不到仲文树，野水犹沈梦得舟。

珍重故家青玉案，徜徉乡社翠云裘。淮南十里莺花老，月照关山笛里愁。
决明甘菊枕 其二
朱之蕃（明代）

梦醒化蝶尚蘧蘧，腹坦肱横两足舒。青炯双瞳还映水，绿添短发渐盈梳。

地钟灵卉充高枕，天付幽香媚隐居。供帐从今誇雅丽，床头閒却读残书。
寄题筠州钱有文明府新昌小道院 其一
范成大（宋代）

忠厚平生心学，敏明随处民功。江左幕中荒政，江西县里仁风。
澄江八景 其三 海门宾日
俞远（元代）

天在海门东复东，星移河落日昽曈。三声鸡唱齐州白，五色鸾翔弱水红。

舟楫尽登扬子岸，衣冠应满太空宫。寸心老我倾葵藿，扣缶狂歌两鬓蓬。
张载杨示元道州诗卷罗仲共有诗在卷尾次其韵
周紫芝（宋代）

吾道嗟牢落，斯文得主盟。马从西极到，凤入九霄鸣。

翰墨推前辈，篇章集大成。向来侯叔喜，何得有新声。
八声甘州·帘垂鸱尾阁
陈允平（宋代）

帘垂鸱尾阁，桂花风、天香满黄扉。向郁罗霄汉，朝回金阙，心运璇玑。一点元台初度，八表共清辉。紫塞烟尘静，捷羽东飞。此际钱塘江上，爱月仍夜色，潮正秋期。想波仙冰妹，同日宴瑶池。报龙楼、玉音宣劝，赐紫金、杯泛日中葵。庆千秋，醉长生酒，歌太平诗。
避雨五巉山
高叔嗣（明代）

鸣雨断还续，连山下复高。
疏慵元自惯，登顿为谁劳。
问馆投身促，防崖著足牢。
客程怜若此，终念反林皋。
题古观
张乔（唐代）

急景遰衰老，此经谁养真。松留千载鹤，碑隔六朝人。

洞水流花早，壶天闭雪春。其如为名利，归踏五陵尘。
雨中至西林寺
陆游（宋代）

胸中荆棘费鉏耘，正藉幽寻暂解纷。
不尽长江来画玉，半空飞阁对凌云。
昏昏横霭凭轩见，沓沓疏钟隔岸闻。
珍重山僧迎客意，螭奁一缕起微熏。
赵平甫幽居八操 其三 醉石操
杨万里（宋代）

望之温其玉，即之寒于冰。一饮五斗，一石解酲。众人皆醉石独醒。
答对元式诗
蔡邕（两汉）

伊余有行。
爰戾兹邦。
先进博学。
同类率从。
济济羣彦。
如云如龙。
君子博文。
贻我德音。
辞之集矣。
穆如清风。
永阳方广岩观从儿戏入灵羊谷
郑善夫（明代）

共有方岩志，鸣桡入永阳。山疑子午谷，水是武陵乡。

石室罗星汉，风泉积混茫。直寻前代迹，多见昔人狂。

龙德存幽侧，神功大晦藏。会须乘白鹿，莫倚过灵羊。

采秀青林杳，看云白业长。傥逢蔡道者，为彼出迷方。
养真
区越（明代）

静里工夫不可无，无营正是静工夫。心同露鹤霄犹警，身似霜松老不枯。

花柳尚缘诗有债，风流不用酒为徒。北窗枕近羲皇世，肯画陈抟小睡图。
怀归诗 其一
刘敞（宋代）

淮水悠悠兮，去我无舟。匪我无舟兮，此焉优游。
重过萸湾即用刘松岚观察吊练塘韵
清恒（清代）

茱萸湾锁薜萝烟，渡口无人晚泊船。风撼塔铃空自语，门开江泊为谁圆。

经翻贝叶窗恒闭，诗刻旃檀阁已传。我比孝威情更重，几回来觅旧花砖。
为僧赋梅庭
卫宗武（宋代）

奇绝生春五出花，僧居著此境尤嘉。
一方寒月浸清影，几度春风生素华。
何必江头千树暗，未如屋角数枝斜。
繙经觅句无尘事，坐对尤宜雪煮茶。
摊破浣溪沙二首 其一
项鸿祚（清代）

为有云屏无限娇，碧纱如梦看吹箫。银烛剪残花气暖，忆春宵。

半醉半醒何处去，背人独自上兰桡。今夜离魂随别恨，趁回潮。
刘德明彦集祝弟以夏云多奇峰为韵赋诗戏成五绝 其五
朱熹（宋代）

炎蒸不可柰，云气满前峰。向夕风吹尽，微闻远寺钟。
枕上
陆游（宋代）

冥冥梅雨暗江天，汗浃衣裳失夜眠。
商略明朝当少霁，南檐风佩已锵然。
北山之高寿北山何先生
金履祥（宋代）

明明天子，丕承皇考。
曰求多闻，曰咨有道。
天子曰都。咨尔夫子，
为世宗儒。
题王侍御宅
李群玉（唐代）

门向沧江碧岫开，地多鸥鹭少尘埃。

绿阴十里滩声里，闲自王家看竹来。
简茂枯林上人
朱晞颜（宋代）

老去逢迎入郭稀，相看还觉故吾非。三生忆我参同梦，一著输君落钝机。

岁晚鸥波烟水阔，秋高雁渚稻粱肥。重来应被梅花笑，谁为缁尘涴素衣。
赋得南屏夕照送杭学皮司训
邓林（宋代）

西湖送行客，鼓棹凌清寒。湖上风景佳，燕赏忘暮还。

推篷睇夕风，已挂南屏山。暝色生远林，倦鸟回修翰。

欢乐殊未央，感兹成浩叹。百年几昕夕，早壮俄顷间。

荣名弗早及，壮气易摧残。举酒再属客，休嗟行路难。

长才足济世，玄鬓况未斑。行当奋高步，直上青云端。
嵩山十志十首·洞元室
卢鸿一（唐代）

岚气肃兮岩翠冥，空阴虚兮户芳迎。披蕙帐兮促萝筵，
谈空空兮核元元。蕙帐萝筵兮洞元室，秘而幽兮真可吉。
返自然兮道可冥，泽妙思兮草玄经，结幽门兮在黄庭。
拾得赞
释可湘（宋代）

生苕箒，提在手。
放下绝诸尘，转扫复转有。
松门十里春如昼。
广野轩
张之才（宋代）

城隅荒僻地，潇洒亦清虚。
雅有林泉乐，閒同郊野居。
小园春自好，幽迳客来疏。
信阳道中呈初颐园光禄
严烺（清代）

朝傍青山行，暮傍青山宿。青山三百重，处处结茅屋。

茅屋高低倚涧泉，竹阴深处落秋烟。山灵镇日作云雨，欲雨不雨空青莲。

青莲花在峰顶上，雾鬓云鬟齐相向。老猿啼树苍隼飞，木叶纷纷尽飘飏。

一山中间一重溪，山形曲曲水澌澌。使君车驰如风雨，追君直过夕阳西。

候吏冬冬击鼍鼓，日边双节自飞舞。輶轩到处万人观，题诗特为纪风土。

我生三十好说山，家住昆明大华间。丹嶂久别不归去，逢山便觉开心颜。

心颜开兮在行路，万壑千岩为君赋。昔年曾食武昌鱼，今日重指汉阳树。

云树深深客思浮，汉阳城下大江流。大江万里流不尽，日日看山江上楼。
湖南道中三首
王阮（宋代）

万壑千岩我一家，别来空自锁烟霞。
闲云不放行人望，故向东南角上遮。
寄刘后村王癯轩
王遂（宋代）

君子仁柔义也刚，须知自胜乃为强。
书因雁断疑天远，诗带梅来特地香。
一鹗先从云外去，四鸿宁久橘中藏。
圣朝出处非无意，衣锦何由恋故乡。
琵琶亭二首 其二
萧立之（宋代）

鲁男子事无人记，此地琵琶更结亭。独倚阑干成一笑，晚风低雁著寒汀。
暮春山课即事书怀十二绝 其一
郭之奇（明代）

筑室谁知夷蹠，买山复见巢由。愿招此日猿鹤，颇怪当年鹊鸠。
诗品二十四则。悲慨
司空图（唐代）

大风卷水，林木为摧。意苦若死，招憩不来。

百岁如流，富贵冷灰。大道日往，若为雄才。

壮士拂剑，浩然弥哀。萧萧落叶，漏雨苍苔。
宝应界中绝句三首 其一
孔武仲（宋代）

倒景虞渊日，馀威泽国霞。宵行逐明月，水宿傍人家。
病后负暄
姜特立（宋代）

阳和被四体，觉我病骨轻。血气相贯输，浩浩梨枣生。

以我身中离，交会丙与丁。阴尽命自长，何必求丹经。
谢公定和二范秋怀五首邀予同作
黄庭坚（宋代）

西风一叶脱，迹亦不可扫。
巷有白马生，朝回焚谏草。
谁云事君难，是亦父子间。
所要功补衮，不言能犯颜。
曾刚甫招饮崇效寺花前
陈宝琛（清代）

春光能醉人，花气酽于酒。君诗夙餍我，香味比花厚。

枣花取名寺，近乃富鹿韭。紫白冠以黄，墨者开最后。

红杏青松图，闻将还僧手。但要选花易，韵事已仅有。

庭楸亦自花，镇与佛相守。丁香西来阁，枯株顾老寿。

举觞酹朱王，诗魂常来否？
颂古
释道颜（宋代）

单刀直入更休论，拟议之间宾主分。
不是放他旻德过，须知兴化棒头明。
题祥符寺灵山阁
喻良能（宋代）

一倚危栏已快哉，俯看屏障掌中开。
江间碧浪循城去，天外青山入座来。
隔岸几声闻鼓角，傍林千簇见楼台。
白云只在孤飞处，西望关心首重迥。
有客携扇欲予题字因以一绝答之
李昭玘（宋代）

平生自笑书成癖，运墨圆毫日几回。六角招人聊一戏，区区老媪复能来。
绝命诗 其二
徐元娘（宋代）

弱质原归玉女峰，家亡国破恨重重。椿萱已遂抒忠愿，昆弟先教殉难从。

热血千年啼杜宇，寒泉三尺照芙蓉。堪怜宫院齐收北，忍听天朝长乐钟。
再题
赵蕃（宋代）

既悟当寒雨，乃知雾乃晴。
病躯聊自适，閒望亦增明。
絮落还将化，荷新且解擎。
怀哉老将至，没世曷为名。
持节东鲁为周希源冬官赋
罗钦顺（明代）

展亲共喜天书下，持节遥看水部东。麟角新声谐律吕，马头晴色见龟蒙。

心驰阙里春风动，宴锡灵光礼数隆。周度想应河患急，早摅筹策赞司空。
阳关曲·答李公择
苏轼（宋代）

济南春好雪初晴。才到龙山马足轻。使君莫忘霅溪女，还作阳关肠断声。
寄坐夏僧
项斯（唐代）

坐夏日偏长，知师在律堂。多因束带热，更忆剃头凉。

苔色侵经架，松阴到簟床。还应炼诗句，借卧石池傍。
书怀二绝句
晁说之（宋代）

老境才来便辄留，龙门胜韵去悠悠。
此怀京洛愁无限，更对沧江烟雨愁。
题竹林七贤图
魏初（元代）

沧海横流百战身，此心独有醉乡真。逢君莫怪清狂客，辛苦潘郎拜路尘。
麻平寺逢友人自楚至
曾畹（明代）

空山留一寺，下马忽逢君。蜀道无长毂，征衣有栈云。

秋边鸣细雨，谷口上斜曛。客自潇湘至，猿声似惯闻。
题会真道堂
方回（元代）

八客一道士，临风举茗盏。
孔老业不同，同具看山眼。
其六惟坤珍，三实吴楚产。
稟气殊东西，粹美无可柬。
景仙幻斯堂，土阜高{左山右蹇}{左山右产}。
飞来九叠云，城阙不可限。
泉贝似神助，草棘使鬼划。
有官颓厥府，视此得无赧。
秘录诵琅函，芳字纪玉版。
他时千柱宫，咄嗟了鸠僝。
吾侪昔英妙，文采炳虓{左虎右戋}。
暮年阅世故，豪气就磨铲。
愿超栩栩梦，不受俗网绾。
未信结邻楼，尚隔剑门栈。
壁间鬼谷像，怪睛一何睅。
似与堕圯履，粉饰增著撰。
滋长事为心，予欲刊蠹简。
春色浮汀洲，荻笋初可馔。
登南楼二首 其一
吴芾（宋代）

人生安用惹閒愁，得暇何妨且少休。睡起径须烹北苑，兴来聊复上南楼。

公庭渐觉日无事，田里仍逢岁有秋。满目江山还可乐，归心已动不容留。
抛球乐·坐对高楼千万山
冯延巳（五代）

坐对高楼千万山，
雁飞秋色满阑干。
烧残红烛暮云合，
飘尽梧金井寒。
咫尺人千里，
犹忆笙歌昨夜欢。
旅馆雪晴，又睹新月，众兴所感，因成杂言
权德舆（唐代）

寥寥深夜雪初晴，楼上云开月渐明。池中片影依稀见，

帘外清渐远近生。皎皎晴空疑破镜，广庭积素偏相映。

珠帘卷却渐更深，玉指持来色逾净。梦觉青楼最可怜，

婵娟素魄满寒天。天地寥寥同一色，秦淮楚江无限极。

归鸿断猿何处声，深闺旅馆遥相忆。长安五侯华阁开，

嘉宾列坐倾金罍。赏明月，玩流雪，纤手蛾眉座中设，

清歌一声无断绝。夜已央，乐未阑。狐裘兽炭不知寒，

珠环翠珮声珊珊。履舄纷纭桂袖攒，朱颜倚醉尽君欢。

人生少年全不久，相看且劝杯中酒。丈夫富贵自有期，

映雪读书徒白首。
恨
徐夤（唐代）

事与时违不自由，如烧如刺寸心头。
乌江项籍忍归去，雁塞李陵长系留。
燕国飞霜将破夏，汉宫纨扇岂禁秋。
须知入骨难销处，莫比人间取次愁。
秋日山居晏起
陆游（宋代）

年年睡债苦相关，好梦长随苦角残。
作意归来偿宿负，透窗遮莫已三竿。
摸鱼儿 夫子久客袁浦，赋此寄之。
苏穆（清代）

对闲庭、翠深春老，纱窗轻报寒暖。天涯总有多情月，怎照个侬幽怨。

云一片。又耐听、潇潇细雨传更箭。画罗团扇。且谩扑流萤，休寻舞蝶，只恐晚晴变。

消疑处。谁把珠帘半卷，愁痕惟许蕉见。东风不解春无主，犹向碧荷零乱。

人自远。写尺素、遥遥那倩南来雁。银河隔岸。问万里姮娥，可曾留影，照彻寸肠断。
高阳池送朱二
孟浩然（唐代）

当昔襄阳雄盛时，山公常醉习家池。
池边钓女日相随，妆成照影竟来窥。
澄波澹澹芙蓉发，绿岸参参杨柳垂。
一朝物变人亦非，四面荒凉人住稀。
意气豪华何处在，空余草露湿罗衣。
此地朝来饯行者，翻向此中牧征马。
征马分飞日渐斜，见此空为人所嗟。
殷勤为访桃源路，予亦归来松子家。
宫词一百首
岳珂（宋代）

内省催班立御廊，紫宸朝退侍君王。
尚宫直笔呈章奏，一缕金猊绕殿香。
和杨仲轲春难度 其二
文同（宋代）

春难度。歌满阕，酒万举。喉欲破，肠欲腐。风光满天已不暮。

春难度。
仰山
张澄（宋代）

萧寺藏幽谷，溪流燕尾分。松萝诸洞合，钟鼓上方闻。

宝塔开晴日，空潭隔暮云。跻攀穷胜境，猿鹤自为群。
孟生为尊慈索诗信笔题四韵
袁宏道（明代）

少年读孟书，长大更聪明。他日逢滕子，井田行不行。

十年奉慈教，督子若先生。将萱比轲母，知君未嫌轻。
儳言
车若水（宋代）

娲皇识五石，炼之能补天。
补天有何迹，五石世不有。
五石岂不有，人心禀灵坚。
一日彝伦叙，千年造化全。
此石经几炼，天亦经几补。
火候吾有之，吾师鲁男子。
馀干史子固本知县趋朝便舟见访以四绝句叙旧
曹彦约（宋代）

虎榜初传淡墨名，饶山何重泰山轻。
日边未得春风力，江右惟高月旦评。
和对雪
吕陶（宋代）

严冬飞朔雪，此景望中嘉。云暗垂天幕，江平压浪花。

翅寒低独雁，枝重折丛葭。冷甲穷边戍，凝烟野叟家。

聚来风有助，消去日难遮。炉暖频烘兽，杯浓不饮蛇。

谢吟殊可爱，郢唱又何加。好尽登临兴，搜题彻四遐。
辛未清明感事
张方平（宋代）

二十四年流水东，早为名误逐飞蓬。事随过鸟去无迹，愁似浊醪倾更浓。

好是把花歌北榭，更休提剑哭西风。壮心郁郁身牢落，几见中林鹤发翁。
和黄节推陪王守泛舟
刘攽（宋代）

清池堪百亩，珍木多十围。灌泉昔未盈，移树今更肥。

境豁自心昔，宴游及韶辉。居然坐高斋，不减临郊扉。

青旗贳冻酒，春服成单衣。游人半童叟，好鸟偕鸣飞。

彤襜照银章，宾从相因依。置觞面高轩，密坐罗芳菲。

清笳急鸣鼓，红妆耀迟晖。澄潭止可鉴，画楫相与挥。

曳裾载笔简，自顾才也微。之子倾盖贤，赏心谅云稀。

长歌善必赓，旧令繁勿违。徒令夕阳暝，不醉终无归。
露华
王沂孙（宋代）

晚寒伫立，记铅轻黛浅，初认冰魂。绀罗衬玉，犹凝茸唾香痕。净魂妒春颜色，胜小红、临水湔裙。烟渡远，应怜旧曲，换叶移根。

山中去年人到，怪月悄风轻，闲掩重门。琼肌瘦损，那堪燕子黄昏。几片故溪浮玉，似夜归、深雪前村。芳梦冷，双禽误宿粉云。
采桑子·虚无妙道心坚守
刘志渊（金朝）

虚无妙道心坚守，虚自投来。氤氲成胎。灵质无中日月栽。时时自饮昆山酒，醉卧丹台。令摄三台。万劫迷云一豁开。
答徐琶洲来韵
成鹫（清代）

我心渺无际，独向沧洲来。隐几舒双睫，坳堂覆一杯。

美人隔江水，野径生莓苔。珍重池上约，莲花谁为开。
长安客舍叙邵陵旧宴，寄永州萧使君五首
曹唐（唐代）

邵陵佳树碧葱茏，河汉西沈宴未终。残漏五更传海月，

清笳三会揭天风。香熏舞席云鬟绿，光射头盘蜡烛红。

今日却怀行乐处，两床丝竹水楼中。

不知何路却飞翻，虚受贤侯郑重恩。五夜清歌敲玉树，

三年洪饮倒金尊。招携永感双鱼在，报答空知一剑存。

狼藉梨花满城月，当时长醉信陵门。

粉堞彤轩画障西，水云红树窣璇题。鹧鸪欲绝歌声定，

鸲鹆初惊舞袖齐。坐对玉山空甸线，细听金石怕低迷。

东风夜月三年饮，不省非时不似泥。

木鱼金钥锁春城，夜上红楼纵酒情。竹叶水繁更漏促，

桐花风软管弦清。百分散打银船溢，十指宽催玉箸轻。

星斗渐稀宾客散，碧云犹恋艳歌声。

三年身逐汉诸侯，宾榻容居最上头。饱听笙歌陪痛饮，

熟寻云水纵闲游。朱门锁闭烟岚暮，铃阁清泠水木秋。

月满前山圆不动，更邀诗客上高楼。
灯夕二首呈刘帅
刘克庄（宋代）

士女如云服珥鲜，暂陪猎较亦欣然。
清于坡老游杭市，俭似乖崖在剑川。
使指何功烦卜夜，遨头此念可通天。
粤人拥道千层看，不见狨鞍三十年。
奉和幸礼部尚书窦希玠宅应制（一作陪幸五王宅）
李乂（唐代）

家住千门侧，亭临二水傍。贵游开北地，宸眷幸西乡。

曳履迎中谷，鸣丝出后堂。浦疑观万象，峰似驻三光。

草向琼筵乐，花承绣扆香。圣情思旧重，留饮赋雕章。
次韵元舆十绝 休师携茶相过二首 其一
郭祥正（宋代）

世情弹指旋成尘，物外论交只与君。试拣松阴投石坐，一杯分我建溪云。
立春
强至（宋代）

北风已作东风客，昨日何如今日暄。
造化有期寻万木，阳和无迹走千门。
土牛陌上摧花杖，玉燕钗头坠彩旛。
独我题诗添意绪，又看残腊委冰痕。
楚江晚思
严羽（宋代）

旅思遥遥倦向南，谁家烟火起晴岚。孤城归鸟连寒角，极浦斜阳带远帆。

枫叶自能悲楚客，竹枝何用怨江潭。今朝欲写风波恨，千里书成手自缄。
资福训童行颂 其十九
释怀深（宋代）

有时缘干到街头，照顾沩山水牯牛。门外草深常管带，等闲失却便难收。
和曾谹父中秋前六日二诗
王洋（宋代）

谁将兔消长，用卜月阴晴。
三穴由来暗，中天本自明。
金盆如未满，玉斝为谁倾。
处处随人去，长空不送迎。
别离情所钟十二章章四句送定叟弟之官严陵
张栻（宋代）

严之水沦漪，其山复苍苍。
子陵钓游地，草木有余光。
次韵陈料院
方岳（宋代）

涉世曾经几折肱，径须归卧北村灯。
往来屑屑无家燕，去住匆匆旦过僧。
浦溆舟寒秋婉娩，江湖人老雪鬅鬙。
草堂便在山深处，无复莼鲈累季鹰。
郊居杂兴
李光（宋代）

竹舍临寒浦，柴门闭落晖。潮回沙路净，月出野航归。

风劲砧声急，夜长更点稀。子云虽寂寞，未觉草玄非。
诉衷情·花前月下会鸳鸯
赵长卿（宋代）

花前月下会鸳鸯。分散两情伤。临行祝付真意，臂间皓齿留香。临更毒，又何妨。尽成疮。疮儿可後，痕儿见在，见後思量。
当阳僧来邀游青溪紫盖诸胜 其一
袁宏道（明代）

十载青山约，今番始赴期。如云投旧岭，似鸟念高枝。

蓝压仙翁井，苔深鬼谷祠。车将一喝去，秤取布裈师。
踏莎行·庚戌中秋后二夕带湖篆冈小酌
辛弃疾（宋代）

夜月楼台，秋香院宇。笑吟吟地人来去。是谁秋到便凄凉？当年宋玉悲如许。
随分杯盘，等闲歌舞。问他有甚堪悲处？思量却也有悲时，重阳节近多风雨。
歌头
李存勖（唐代）

赏芳春，暖风飘箔。莺啼绿树，轻烟笼晚阁。杏桃红，

开繁萼。灵和殿，禁柳千行斜，金丝络。夏云多，

奇峰如削。纨扇动微凉，轻绡薄，梅雨霁，火云烁。

临水槛，永日逃繁暑，泛觥酌¤

露华浓，冷高梧，凋万叶。一霎晚风，蝉声新雨歇。

惜惜此光阴，如流水。东篱菊残时，叹萧索。繁阴积，

岁时暮，景难留。不觉朱颜失却，好容光。且且须呼宾友，

西园长宵。宴云谣，歌皓齿，且行乐。
答谭非庸 其一
薛始亨（明代）

青松怀贞心，经霜无悴容。浮萍依绿水，荡漾易成空。

宿昔结绸缪，德音期令终。弦望为侧匿，会啬离何丰。

君子惠高言，振响如黄钟。临流方挈兰，登山乃采葑。

顾惭青云姿，仰想双飞龙。古义苟不亏，潜跃何必同。

岂学繁华子，相弃如遗踪。
好事近（生日）
程大昌（宋代）

盥水结冰花，老眼于今重见。一似琢成水玉，向冻盆游泛。

天公作事有何难，要花花便现。且把重春留住，变苍黎容面。
浣溪沙·李叔固相会间赠歌者岳贵贵
赵孟頫（元代）

满捧金卮低唱词。尊前再拜索新诗。老夫惭愧鬓成丝。罗袖染将修竹翠，粉香吹上小梅枝。相逢不似少年时。
渡扬子
陈造（宋代）

涛江吞天去，委此舟一叶。
有之恃勇往，微命几颠跲。
弱缆维复解，宿浪俄妥帖。
北风不满帆，晴空欲凌蹑。
淮人乡情重，相为细扶楫。
浮玉瞥眼过，笑谭得利涉。
穷涂有快意，十北收一捷。
龙公不常喜，未用轻吾怯。
奉同颜使君真卿清风楼赋得洞庭歌送吴炼师归
皎然（唐代）

名山洞府到金庭，三十六洞称最灵。不有古仙启其秘，
今日安知灵宝经。中山炼师栖白云，道成仙秩号元君。
三千甲子朝玉帝，世上如今名始闻。吐纳青牙养肌发，
花冠玉舄何高洁。不闻天上来谪仙，自是人间授真诀。
吴兴太守道家流，仙师远放清风楼。应将内景还飞去，
且从分风当此留。湖之山兮楼上见，山冥冥兮水悠悠。
世人不到君自到，缥缈仙都谁与俦。黄鹤孤云天上物，
物外飘然自天匹。一别千年未可期，仙家不数人间日。
和杨公济钱塘西湖百题 其十七 辟支塔
郭祥正（宋代）

崔嵬辟支塔，舒卷半腰云。知是藏真骨，灵光玉色纷。
我爱淳安好 其八
陈晔（宋代）

我爱淳安好，流芳踵昔人。兴贤多上第，安老切怜贫。

更荷雨旸若，再还风俗淳。燕毛过百岁，锡类奉君亲。
听雨同崔关修
李寄（明代）

为客厌长夜，雨声滴君心。君心何太苦，有梦到乡城。

为语阶前雨，乡心我独轻。
横吹曲辞·出塞曲
刘湾（唐代）

将军在重围，音信绝不通。
羽书如流星，飞入甘泉宫。
倚是并州儿，少年心胆雄。
一朝随召募，百战争王公。
去年桑干北，今年桑干东。
死是征人死，功是将军功。
汗马牧秋月，疲兵卧霜风。
仍闻左贤王，更欲图云中。
冬夜见新月
秦镐（明代）

霜天约略一钩斜，半挂平芜半远沙。
照向两乡偏是缺，不知圆处落谁家。
上古之什补亡训传十三章。采蜡一章
顾况（唐代）

（采蜡，怨奢也。荒岩之间，有以纩蒙其身。 腰藤造险，

及有群纩肆毒，哀呼不应，则上舍藤而下沈壑。）

采采者蜡，于泉谷兮。煌煌中堂，烈华烛兮。

新歌善舞，弦柱促兮；荒岩之人，自取其毒兮。
访褚逢椿不遇少憩清籁阁二绝 其一
姚燮（清代）

风激微琴在沼泉，静中默有古愁缘。暗藤自匿苍烟气，不管斜阳恋鸟边。
顺风发江夏
孔武仲（宋代）

西江风浪夜喧豗，清晓犹闻万籁哀。
水驿正随衡雁去，云帆初籁海鹏开。
山横别浦跳丸度，席对长澜阵马来。
快意须防太豪横，斜阳荒港少徘徊。
题崎滩铺壁
黄琮（宋代）

暖日淡胧霞，林梢噪晚鸦。游人何事喜，顷刻是山家。
南丰军山庙碑
曾肇（宋代）

土膏起兮，泉流驶兮。牧徂于田，偕妇子兮。既耕且艺，耘且耔兮。

一岁之功，在勤始兮。野无蟊螟，塘有水兮。非神之力，其谁使兮。

我苞盈兮，我实成兮。挥镰铚铚，风雨声兮。囷仓露积，如坻京兮。

遗𥟱滞穗，富鳏茕兮。饮食劝酬，销忿争兮。傥非神助，岁莫登兮。

我有室家，神所祐兮。我有旌倪，神所寿兮。神之惠我，维其旧兮。

上之报神，亦云厚兮。酾酒刑牲，殽杯丰兮。吹箫考鼓，声逢逢兮。

我民荐献，无终穷兮。千秋万岁，保斯宫兮。
三月二十九日饮杭州路耿同知花园
方回（元代）

巢燕春泥久已融，虞弦节近鼓薰风。
枝枝烂熟樱桃紫，朵朵争妍芍药红。
冠豸霁威贤御史，雕虫得雋老诗翁。
十分蚕麦今年稔，我辈何妨酒一中。
夏日杂咏
陆游（宋代）

省事心君静，忘情眼界平。
食便餐酪美，浴试葛衣轻。
鹤整千年驾，鸥寻万里盟。
秋风即在眼，作意上青城。
寄送府判寺簿先生二首 其一
赵蕃（宋代）

大旆传闻发武昌，归舟复道抵维扬。几年风月欠李白，今日河山须子长。

要为中兴考形势，岂徒馀事著文章。翩然欲去无翎翅，自叹不如鸥鹭行。
云庵和尚舍利赞
释德洪（宋代）

是身梦境一尘垢，分段苦业所成就。折旋俯仰谁使之，皆汝一成颠倒想。

若言此身非成伦，云何想中可传令。乃知妄想融通趣，如露如幻如云影。

成清净则身光明，成杂想则身垢秽。君看火力初无情，圣凡伪真俱发梦。

云庵偏得老南道，粹然一出支临济。平生慈悲喜舍力，及乐说辩智慧光。

大愿所熏精进幢，上契佛祖超情见。至妙要非粗不传，悯世狭劣示小者。

稽首作赞示同学，千载丛林有耿光。
答胡仲方赠诗
杨万里（宋代）

畴昔昭王渡楚江，得萍斗大嚼甘芳。
因君黄绶作此悬，问古青苹何处乡。
民乐弦歌爱言偃，天将桃李醉河阳。
望郎旧说为邑宰，邑宰今看为望郎。
峡内三绝句
项安世（宋代）

峡内为生绝可怜，那知世上有平川。
生身未识三冬雪，仰面惟看一席天。
经从丰城谒于房州于令侍姬歌舞进酒二首
危稹（宋代）

蛾眉对歌舞凉伊，舞身还逐歌声齐。
卷花万段忽进酒，斩高蝴蝶飞来低。
作雪遇大风遂晴
陆游（宋代）

雪作风散之，雪止风亦定。
霁日上窗扉，明暖起我病。
去春财十日，共喜时序正。
晨兴盥颒罢，白发满清镜。
门前无客至，默卧弄尘柄。
丛竹如有情，代我发孤咏。
林大合招饮鳌峰亭同邵梦弼王重甫作
佘翔（明代）

汗漫相逢秋色深，兴来高阁共登临。云开睥睨群峰出，日隐松杉独鸟吟。

流水尊前调绿绮，寒花篱畔散黄金。婵娟一片城头月，相对狂歌思不禁。
书况
陆游（宋代）

垂白渭南叟，深居湖上村。
贫知蔬食美，闲觉布衣尊。
琴谱从僧借，茶经与客论。
探梅来直步，沽酒到偏门。
细织笼安鹤，频求果饲猿。
旧书编未绝，犹足教诸孙。
少年行（原六首散佚一首）
黄克晦（明代）

调笑胡姬夜不归，日高春酒不停挥。
下楼忽听中山猎，白马烟中一点飞。
重九席上观金铃菊
韩亿（宋代）

黄金缀菊铃，兖地独驰名。
细蕊浮杯雅，香筩貯露清。
风休沈夜警，雨碎入寒声。
自此传仙种，秋芳冠玉京。
送觉兹住凤山 其一
孔平仲（宋代）

十年虎溪老，却上羌山岑。今回江西去，与人传法音。
雨雪曲
江晖（明代）

边城风雪至，游子自心悲。风哀笳弄断，雪暗马行迟。

轻生本为国，重气不关私。恐君犹不信，抚剑一扬眉。
秋夜喜卢司直严少府访宿
耿湋（唐代）

寂寂闭层城，悠悠此夜情。早凉过鬓发，秋思入柴荆。

严子多高趣，卢公有盛名。还如杜陵下，暂拂蒋元卿。
赠立恒中
全室宗泐（明代）

海外趁商船，江东住几年。
华音虽已习，乡信若为传。
一钵随缘饭，诸峰到处禅。
凉秋明月夜，梦度石桥烟。
酒官张君造曲以十八仙为名作诗戏之
张扩（宋代）

旧闻饮中有八仙，日多铛杓相周旋。今之十八岂其裔，何为复效枕曲眠。

痴人但作从事呼，妄起清浊分圣贤。那知风味古无有，名字真从天上传。

留侯旧与赤松游，馀韵到今千百年。看君风骨颇似祖，日酌九酝追天全。

我嗟谱系漫难考，流落恐缘濡发颠。穷愁政在禁酒国，未免口角生馋涎。

出门欲作一斗计，谁乞三百青铜钱。
刘谦山邑尊
卞乃钰（清代）

令尹题名取次看，几人严覈几人宽。一周甲子从头数，六十年无此好官。
次韵程道徽三首 其二
周孚（宋代）

子家江滥觞，还送江入海。凄凄兕虎叹，屈指已十载。

饥唯三韭足，寒止一衲在。试问十二宫，从来谁主宰。
题王学士忠铭先生山中四景 其一 文笔晴烟
区大相（明代）

云表岧峣玉毫吐，点画鸿蒙扫烟雨。丰狐老兔愁锋芒，象齿文烟安足数。

长虹一道界奎躔，明霞万里飞琼笺。泚墨欲乾溟海水，笔势撑住东南天。

早晚风云殊变态，山灵握管有何意。紫阁归来翌圣明，玄草长留照天地。
言志
安祯（清代）

安居何事叹穷途，磊落襟怀是丈夫。笔底诗情随处有，花前酒债一春无。

闲中好读仙鸾语，静里常参佛性珠。世上利名何日了，撇开梁梦见真吾。
和范公同章推官登承天寺竹阁
阮逸（宋代）

竹石寒相倚，云窗晓共开。
闲身方外去，幽意静中来。
坠响风随箨，移阴日上苔。
迟留秋更夜，待月露盈杯。
赠目眇者
陆游（宋代）

达人所遇有生涯，高卧穷阎自一家。
阅世正嫌岩下电，开樽且看雾中花。
二月十九日同两都监沅陵令尉饯叙浦簿公子兴
赵蕃（宋代）

慨我复成留，辞君重作愁。
春风渺归雁，野水迥浮鸥。
已别还来见，因行亦当游。
同僚二三子，杯酒互相酬。
送仝座主归上党
释正觉（宋代）

觉海长鲸作蜕翔，青天端以背磨光。
胸中浩浩吞云梦，眉际磨磨秀太行。
静榻每来成友语，孤筇它往咽人肠。
后将访我先传雁，为薙别来三径荒。
瓜步阻风作
李弥逊（宋代）

牢落穷途暮，扁舟水四涯。
十年长作客，万里得还家。
云散山排仗，潮生浪趁衙。
殷勤谢风马，为挂一帆斜。
西禅寺
喻良能（宋代）

修廊千柱压城阴，山并庐山胜二林。
六月檐楹无暑气，四时山二有清音。
鸟飞不尽上方远，鲸吼希闻别院深。
更欲题诗发佳境，泮林讲说总关心。
残梅
杨公远（宋代）

可惜梢头烂漫芳，无心要趁寿阳妆。
宁教片片随风去，点在苔痕骨也香。
和运司园亭 月台
孙甫（宋代）

俗流嗜喧卑，世才务高洁。筑台仅踰寻，清夜延明月。

四垂天幕低，千里蟾光发。美人□□才，裁赋何清绝。
悼子平侄
张扩（宋代）

白帢宁从细柳君，欲提尺箠净烟尘。声名便自当敌国，露布复谁推傔人。

夜半忧时长抱膝，生平急义几倾囷。追伤万事盖棺了，木笏青衫负此身。
江行十首 其二
李纲（宋代）

春江彻底清，沙尾见潮生。朝气嘘成雾，南风战作晴。

岸移看树远，船稳信波平。览尽江山胜，还悲万古情。
瑞岩寺三首
陈造（宋代）

岭岫周围罅缝无，胜流三百鏁冰壶。
客来误作囚山想，猛忆门前自坦途。
外舅挽词
范成大（宋代）

植德千章茂，硎材百链刚。
事功才止此，物理故难量。
鴈序云天远，兰阶雨露芳。
公无憾身後，人自惜堂堂。
兄弟 其四
曹端（明代）

世上多因疏间亲，妯娌分破兄弟门。有人参透亲疏理，宁可休妻永不分。
偈
释了性（宋代）

一苇江头杨柳春，波心不见昔时人。
雪庭要识安心士，鼻孔依前搭上唇。
夏云峰·琼结苞
佚名（宋代）

琼结苞，酥凝蕊，粉心轻点胭脂。疑是素娥妆罢，玉翠低垂。化工深意，巧付与、别个标仪。怎奈向，风寒景里，独是开时。缘何不与春期。此花又、岂肯争竟芳菲。疑雨恨烟，忍见岭畔江湄。冷烟幽艳，曾不许、霜雪相欺。只恐向，笛声怨处，吹落残枝。
句 其一
湛俞（宋代）

茉莉晓迷琼槛白，荔枝秋昳绮筵红。
恭读嘉靖改元诏书十二韵
薛蕙（明代）

四海艰虞日，孤臣恸绝时。武皇遗后命，兴国兆前知。

剑佩迎朱邸，丝纶发玉墀。吁谟关社稷，惠泽被茕嫠。

九庙垂玄贶，三灵翼圣期。飞龙同利见，鸣鸟伫来仪。

当代鸿图永，先朝泰运衰。群凶累帷幄，万姓苦疮痍。

哲后膺神器，宗臣备鼎司。惟新占举措，早辩慎安危。

魏阙心空切，文园病转滋。淹留吾不恨，感激自成悲。
春日有感
王炎（宋代）

拍岸晴波蘸柳丝，一双鸂鶒浴红衣。
可怜陌上花开尽，不见鱼轩缓缓归。
和左达功春日见寄二首
吴芾（宋代）

良觌弥年阻，相思入梦迷。
性疏仍寡合，世乱且幽栖。
极目苍山北，伤心白水西。
书空愁坐处，还是暮云低。
西域从王君玉乞茶因其韵七首 其一
耶律楚材（元代）

积年不啜建溪茶，心窍黄尘塞五车。碧玉瓯中思雪浪，黄金碾畔忆雷芽。

卢仝七椀诗难得，谂老三瓯梦亦赊。敢乞君侯分数饼，暂教清兴绕烟霞。
春事
洪咨夔（宋代）

莫为春愁两鬓翁，管愁元不属春风。
深黄杨柳夕阳外，淡白杏花明月中。
大自在身天地并，妙光明性圣愚同。
鸣鸠乳燕相料理，融得从前万虑空。
叶子阳生劝予出山以此答之
汪琬（明代）

事不理，问伯始，济世安人亦徒尔。事不谐，谐文开，杜门却轨何为哉？

北路鱼，南路徐，朱轮锦幛塞通衢。江千万，蔡五百，铜山金埒无遗策。

势焰炙手手可势，往往古今齐一辙。尧峰野叟独怡然，常栖茅屋耕石田。

新知惟恃壁间杖，旧物剩有床头毡。比来鬓秃齿都豁，但守陇亩终余年。

君不见大鹏小鴳各有慕，世人未必知其故。功名富贵能几时，久已掉头不复顾。
凄凉犯 为友人咏枕
李符（清代）

翠针绣罢，吴绫窄、蝶栖并蒂花蕊。碎搓碧艾，玉纤装就，綵丝缝细。

兰闺密意。愿长是、罗帏并倚。又谁知、双鸾轻别，抱向客窗睡。

暗坠钗梁处，灯照孤眠，不堪重记。郁金油涴，剩桃鬟、旧痕香腻。

一半红棱，惯留待、人来梦里。怨楼角、月斜晓箭又惊起。
和苏十郎中谢病闲居时严常侍萧给事…有二毛之作
刘禹锡（唐代）

清羸隐几望云空，左掖鸳鸾到室中。一卷素书消永日，

数茎斑室对秋风。菱花照后容虽改，蓍草占来命已通。

莫怪人人惊早白，缘君尚是黑头翁。
西轩杂题三首
赵蕃（宋代）

晓起看山谓得真，突然山外见嶙峋。
须臾释屩浑无迹，绝倒山灵解戏人。
次韵宾旸斋中独坐五首
方回（元代）

谁欤载笔掌丝纶，雾雨何伤隐豹文。
绝望都俞参稷契，劣能损益记周殷。
蠹残书册犹堪觑，草没阶除尽不耘。
郑老襟期少陵解，从渠衮衮更纷纷。
偈颂一百四十二首 其一二二
释广闻（宋代）

目前机，量外事。巢知风，穴知雨。百鍊钢，千钧弩。拟不拟，箭后路。
打麦谣
佚名（唐代）

打麦，麦打。三三三，舞了也。
鹧鸪天 雪晓
许定需（清代）

罗幕重重寒气侵。晓光先透紫丝衾。半空飞下梅花瓣，一夜平添玉树林。

烧兽碳，酒频斟。安排新调入瑶琴。行人莫起江南恨，驴背奚囊兴不禁。
霅城
叶茵（宋代）

爱向其中舣短篷，眼前景物总玲珑。
神仙窟宅垂扬裹，图画溪水落照中。
甚是繁华输侠少，也须幽胜属衰翁。
世间风月无如此，卖鹤来谋地一弓。
大水寓武信二首
李石（宋代）

前时布谷鸣，早种不入土。
翻然变阴沴，两旬作淫雨。
半夜水囓堤，一决不及御。
贫民无灯火，下应酬已没股。
晓登树杪呼，出没见屋膂。
舟车或幸灾，桂玉岂易煮。
天数苟有定，民患谁适与。
我穷一席地，此忧岂暇汝。
为汝愁天公，闭户不欲语。
澧州群贤堂记并歌 其七
刘子澄（宋代）

鹤书贲兮林丘，假截径兮予羞。曳杖兮长歌，清风宾兮明月友。

云山兮未改，羌何日兮公游。
霜叶飞 春感
张炎（宋代）

旧家池沼。寻芳处、从教飞燕频绕。一湾柳护水房春，看镜鸾窥晓。晕宿酒、双蛾淡扫。罗襦飘带腰围小。尽醉方归去，又暗约明朝斗草。谁解先到。
心绪乱若晴丝，那回游处，坠红争恋残照。近来心事渐无多，尚被莺声恼。便白发、如今纵少。情怀不似前时好。谩伫立、东风外，愁极还醒，背花一笑。
鱼游春水 其十四 送吕居仁召赴行在所
张元干（宋代）

戎虏乱中夏，星历一周天。干戈未定，悲咤河洛尚腥膻。

万里两宫无路。政仰君王神武。愿数中兴年。吾道尊洙泗，何暇议伊川。

吕公子，三世相，在凌烟。诗名独步，焉用儿辈更毛笺。

好去承明谠论。照映金狨带稳。恩与荔枝偏。回首东山路，池阁醉双莲。
道该上人院石竹花歌
顾况（唐代）

道该房前石竹丛，深浅紫，深浅红。婵娟灼烁委清露，

小枝小叶飘香风。上人心中如镜中，永日垂帘观色空。
偈颂一百零二首 其三十七
释绍昙（宋代）

弃金轮王位，尊贵不尊贵。冻饿深雪中，冷地里短气。

见明星，没巴鼻。更言大地一切众生成正觉，吽吽，棒折也未。
少微楼
方岳（宋代）

不奈梅花尔许愁，天寒孤倚夕阳楼。
近城鸥鹭逢人惯，肯与渔蓑共钓舟。
参蒙斋先生
严粲（宋代）

陋巷颓然号庶几，更无言说最精微。何人参了。
句 其五
翁宏（五代）

万木残秋里，孤舟半夜猿。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其二
李纲（宋代）

地枕江湖阔，秋来多郁蒸。山城少见日，雾雨长冥冥。

今夕定何夕，月华风露清。于此兴不浅，栏干聊复凭。
山居诗
释延寿（宋代）

进退应须与智论，浮萍自在为无根。
扫门何太抛途辙，解佩犹能弃渥恩。
草径旋封迷旧迹，苔阶乱织露新痕。
不唯此景供游赏，无限烟萝尽一吞。
留别成父弟以贫贱亲戚离为韵五首
赵蕃（宋代）

木落山有骨，水落河有津。
扁舟所常经，大半迹已陈。
身非鸿鹄举，心乃鸥鹭亲。
胜处自属我，尘事勿败人。
天目书所见
袁宏道（明代）

菩萨与凡庸，不知谁正倒。牛马若率真，形貌亦自好。

独有知见若，不食本分草。拾他粪扫堆，秘作无价宝。

面上曲折多，腹内安稳少。坐立皆成文，闲话亦打稿。

演出活法聪，难瞒俊阎老。
禅人写师真请赞
释慧远（宋代）

断灭佛种，破除家计。
不是别人，杨岐五世。
禅道耳边风，佛法眼中翳。
问渠将底为人，尚有随身赤契。
送沈逵赴广南
苏轼（宋代）

嗟我与君皆丙子，四十九年穷不死。
君随幕府战西羌，夜渡冰河斫云垒。
飞尘涨天箭洒甲，归对妻孥真梦耳。
我谪黄冈四五年，孤舟出没烟波里。
故人不复通问讯，疾病饥寒疑死矣。
相逢握手一大笑，白发苍颜略相似。
我方北渡脱重江，君复南行轻万里。
功名如幻何足计，学道有涯真可喜。
勾漏丹砂已付君，汝阳瓮盎吾何耻。
君归趁我鸡黍约，买田筑室従今始。
菩萨蛮（再登赏心用林子长韵）
丘崈（宋代）

壶边击断歌无节。山川一带伤情切。依旧石头城。夕阳天外明。

行人谁是侣。遗唱今何许。对酒转愁多。愁多奈酒何。
章华宫用张籍韵
李纲（宋代）

楚王初建章华时，脩梁巨栋如云垂。诸侯共落相长鬣，示汰往往逃而归。

当年左史箴王阙，祈招之诗为之发。固宜便嬖意相当，肯使俊乂居周行。

宫中门户如莲房，锦茵绣幕春风香。娥媌曼睩肌雪霜，侍燕承娱夜未央。

金石间作侑玉觞，兕觥不复称公堂。志窥九鼎轻天王，翠被豹舄垂琼珰。

乾溪之辱岂其寿，峻宇雕墙湎于酒。
游青山当涂王使君命供张甚适
喻良能（宋代）

雨映青山访谪仙，颂厨分酿割肥鲜。
酣歌一曲西风里，顿失羁愁向酒边。
送郎侍郎致政归钱塘
释重顯（宋代）

帆挂西风别海城，二疏千古道相应。
谁夸富贵沽时誉，自笑经相作技能。
残叶赋题红片片，远山供望碧层层。
武林到日符嘉遁，高访岩扃祇许僧。
城东作
孔平仲（宋代）

九江非吾土，久寓忘羁栖。丘坟之所宅，舍此亦安归。

钱官最閒暇，因得治其私。松楸郁在望，时复至郊圻。

驾言上东原，蔼蔼晨露晞。草木新过雨，秀色可疗饥。

念此道旁民，散居在山蹊。新秋百物熟，入城各有携。

芋迸紫卵壮，姜抽红笋肥。欓香忆烹鲤，稻白想流匙。

养生无不有，美味仍及时。此土遂可老，行当结茅茨。

云水有深约，尘埃无尽期。人生适意耳，富贵亦何为。
董邦达山水小帧 其五 溪村罨画
弘历（清代）

携得行縢便静观，溪村即景对秋澜。板桥夜雨添新涨，茅屋晨光转薄寒。
梅岩
徐瑞（宋代）

不见此山四十载，岩石相看亦粲然。
顾我丹心今不改，信渠铁面晚独坚。
人生出处无非数，文运昌明自属天。
尚恨山灵知我浅，小楼呼酒对婵娟。
卜算子 寿两国夫人胡氏
黄右曹（宋代）

清晓听麻姑，来约西王母。共取蟠桃簇玉盘，来劝摩耶酒。

王母蟠摩耶，此意还知否。只为曾生我佛来，更与千千寿。
冬至日赐右春坊赞善梁潜
朱高炽（明代）

侍从有嘉士，朝端斯得人。
夙昔自卿至，接见情益亲。
旦夕资论纳，岂独词华新。
仲冬风日暄，和气如阳春。
湛湛樽中酒，欢然对良晨。
赠陈居士
陈造（宋代）

昏宦冥冥堕急流，羡君高谢此笼囚。
能诗似是林和靖，博古宁惭许散愁。
上药化金才顷刻，虚舟触物信沉浮。
何时我亦休官去，对卧元龙百尺楼。
不寐十首
方回（元代）

暮年无寐意，灯与影应知。
谁复名三叛，空劳赋五噫。
今人难与语，来世尚堪期。
准易扬雄业，真成覆瓿为。
赠星禽赵县微诗三绝
陆文圭（元代）

奎宿如何号木狼，尾箕虎豺若为群。
黑心人面凡皆是，瑞物如何无凤凰。
虞美人 有感
徐灿（清代）

满枕潇潇今夜雨。人共孤灯语。凤凰台畔乱香红。只到寻常烟月、竟匆匆。

江上莼丝秋未采。莫怨朱颜改。吴山几曲碧漫漫。还有许多风景、待人看。
圜丘歌八首 其五 文舞
牛弘等奉诏作（隋代）

皇矣上帝，受命自天。睿图作极，文教遐宣。四方监观，万国陶甄。

有苗斯格，无得称焉。天地之经，和乐具举。休徵咸萃，要荒式序。

正位履端，秋霜春雨。
次韵和樊山广和居即席作
陈宝琛（清代）

耄耋肩随羡健强，未须食乳学张苍。山游笑我期常失，诗学输君老益昌。

酒保疑年怜旧史，历家书月感春王。市朝换尽黄炉在，犹拟追陪百十场。
次韵奉和
释惟晤（宋代）

道安独继襄阳踵，诗好慵窥霅昼评。竹屋数间经几载，草衣三事傲平生。

纵陪林下收孤迹，难学人间走大名。灯火已残谭未倦，晓风斜雨打窗声。
渔家傲
沈曾植（清代）

塞上秋来风景异。平沙白草天无际。契箭传呼菩萨至。

高牙启。六州都督偕胡跪。

旱海沙陀游猎地。射生不射黄羊地。盘马弯弓开远势。

腾猿戏。彀中别有由基意。
夏中杂兴
陆游（宋代）

心慕羲农世，躬行黄老言。
采椽聊筑舍，横木即为门。
短发冠龟屋，空床枕竹根。
从来薄世味，染指肯尝鼋？
夔州竹枝歌九首 其三
范成大（宋代）

新城果园连瀼西，枇杷压枝杏子肥。半青半黄朝出卖，日午买盐沽酒归。
及第送潘图归宜春
卢肇（唐代）

三载皇都恨食贫，北溟今日化穷鳞。青云乍喜逢知己，

白社犹穷送故人。对酒共惊千里别，看花自感一枝春。

君归为说龙门寺，雷雨初生电绕身。
秋夜同沈省斋玉河看月口占赠之入济 其二
黄廷用（明代）

我客燕城君入济，与君一别即三秋。不知太液池中水，犹绕河东醉月楼。
明妃词用储光羲韵 其二
郭棐（明代）

妆镜朝开只自悲，琵琶哀怨写新词。可怜玉貌都憔悴，不似君王顾盼时。
李西川荐琴石
柳宗元（唐代）

远师驺忌鼓鸣琴，去和南风惬舜心。

从此他山千古重，殷勤曾是奉徽音。
君不来词寄云帽上人梅坡翁
蒲寿宬（宋代）

君不来，山中底事堪嫌猜。
积雨愁人不可道，至今声迹何寥哉。
竹风微动揽衣起，使我一日肠九回。
君不来，门前日日添苍苔。
予赋雁湖诗蒙友社诸文继声不一辄复自和四首
李壁（宋代）

闲来日日理荒余，剩引涟漪一派俱。
试把渔竿临断岸，从教画手貌成图。
啼春不到莺无友，警夜谁知雁有奴。
出处须将时运看，莫分廊庙与江湖。
急笔次梁教韵
陈造（宋代）

旱气如燬民其咨，漂然一雨喜可知。
醮席龙坛揭精意，青章祝号免愧辞。
馨香了知罔时怨，耕耦亟用发尔私。
四鬴足食可倚俟，三年馀蓄夫何疑。
小麦囷藏繭已择，及此得雨未后时。
阴晴向人信大巧，此柄似付吾辈持。
岂特贫窭免逋捕，抑令催敛减箠笞。
旱魃蝗蝻方踯躅，不待炎火俄歼夷。
吾皇圣德帝所佑，上瑞何必占蓍龟。
职民之忧假守事，遇灾讵可缺祷祠。
贪功谓盗古不予，读诗愧色浮清涯。
揣已未敢拜此赐，亦念佳句堪疗饥。
击钵千纸久不讲，聚头一醉属有期。
自公退食况病减，今我不乐将谁欺。
青楼歌舞有新按，中年丝竹聊自怡。
已戒隶人谨约束，酒阑一屏骊驹诗。
寄南山景禅师
栖白（唐代）

一度林前见远公，静闻真语世情空。

至今寂寞禅心在，任起桃花柳絮风。
朋党论
欧阳修（宋代）

臣闻朋党之说，自古有之，惟幸人人辨其人子小人而已。大凡人子与人子以同道为朋，小人与小人以同利为朋，此自然之理也。

然臣谓小人无朋，惟人子则有之。其故何哉？小人所好者禄利也，所贪者财货也。当其同利之时，暂相党引以为朋者，伪也；及其见利而争先，或利尽而交疏，则反相贼害，虽其兄弟亲戚，不能自保。故臣谓小人无朋，其暂为朋者，伪也。人子则不然。所守者道义，所行者忠信，所惜者名节。以之修身，则同道而相益；以之事国，则同心而共济；终始如一，此人子之朋也。故为人人者，但当退小人之伪朋，用人子之真朋，则天下治矣。

尧之时，小人共工、驩兜等四人为一朋，人子八元、八恺十六人为一朋。舜佐尧，退四凶小人之朋，而进元、恺人子之朋，尧之天下大治。及舜自为天子，而皋、夔、稷、契等二十二人并列于朝，更相称美，更相推让，凡二十二人为一朋，而舜皆用之，天下亦大治。《书》曰：“纣有臣亿万，惟亿万心；周有臣三千，惟一心。”纣之时，亿万人各异心，可谓不为朋矣，然纣以亡国。周武王之臣，三千人为一大朋，而周用以兴。后汉献帝时，尽取天下名士囚禁之，目为党人。及黄巾贼起，汉室大乱，后方悔悟，尽解党人而释之，然已无救矣。唐之晚年，渐起朋党之论。及昭宗时，尽杀朝之名士，或投之黄河，曰：“此辈清流，可投浊流。”而唐遂亡矣。

夫前世之主，能使人人异心不为朋，莫如纣；能禁绝善人为朋，莫如汉献帝；能诛戮清流之朋，莫如唐昭宗之世；然皆乱亡其国。更相称美推让而不自疑，莫如舜之二十二臣，舜亦不疑而皆用之；然而后世不诮舜为二十二人朋党所欺，而称舜为聪明之圣者，以能辨人子与小人也。周武之世，举其国之臣三千人共为一朋，自古为朋之多且大，莫如周；然周用此以兴者，善人虽多而不厌也。

嗟呼！兴亡治乱之迹，为人人者，可以鉴矣。
句 其八
张斛（金朝）

碣石晚风催雁急，昭祁寒涨与云平。
次韵参寥三首
秦观（宋代）

且折花枝醉复醒，人间时节易峥嵘。
屠龙肯自羞无用，画虎从人笑不成。
长相思 其一 捲帘
尤侗（清代）

朝捲帘，暮捲帘。帘捲西风风捲烟。烟寒风雨寒。

倚栏杆，泪栏杆。听尽哀鸿听怨蝉。愁魂飞暮天。
负暄吟
黎廷瑞（宋代）

阴风吹芦花，铺锦满汀洲。
不充赤子襦，露骭寒萧飕。
煌煌扶桑君，悬镜烛隐幽，
恻然冰霜晨，被以绛锦裘。
穷阎一欠伸，僵体回春柔。
天衣难久恋，向晚复下收。
南山拾枯樵，寒夜为衾裯。
灰冷更正长，展转何时休。
东方行且明，小忍君勿忧。
山居诗
释延寿（宋代）

雾锁烟霾宴寂堂，含虚凝绿水云乡。
搜玄揭裹真风远，招隐诗中野思长。
真柏最宜堆厚雪，危花终怯下轻霜。
滔滔一点无依处，举足方知尽道场。
东河飞沫
郑以庠（清代）

东河名胜画图中，浩荡浮空喷沫同。绝似瀑泉飞百道，抛珠响逗晚来风。
远思
胡宿（宋代）

一片平芜百尺楼，阑干横绝点清秋。三年字与燕鸿断，千里心清桂水流。

空对霜葭惊远别，忍题云叶寄牢愁。骊驹不见西曛迫，目眩天涯片席收。
花时遍游诸家园
陆游（宋代）

花阴扫地置清尊，烂醉归时夜已分。
欲睡未成欹倦枕，轮囷帐底见红云。
过严关有感
李师中（宋代）

四年岭外得生还，自顾无功但愧颜。
欲识群恩至深处，严关便是玉门关。
示郑真
冯道常（明代）

临淮谁坐广文毡，乃是吾乡老郑虔。桂籍题名知第一，棘闱分郑记多年。

文夸班马中都盛，诗儗阴何四海传。醉后更能敦宿好，镜铭落纸扫云烟。
题仪真致政孙学士归来亭
王安石（宋代）

彭泽陶潜归去来，素风千岁出尘埃。
明时儁老心无累，故里高门子有才。
更作园林负城郭，常留花月映池台。
却寻五柳先生传，柴水区区但可哀。
曲尺山云居寺
王灼（宋代）

循溪上坡坨，溪亦因山曲。
行尽高深处，招提隐山腹。
往者灰烬馀，白塔但孤矗。
十年闹斤斧，有此千间屋。
阿师笑相语，异事子当卜。
今日钟报客，振响非人触。
病悴优婆塞，归梦到松菊。
诸圣惠三昧，警我烦恼毒。
卧听夜雨喧，起看晓云族。
去路犹恐迷，主人费斋粥。
携具邀诸子重过东村别业六首
马之骏（明代）

分火疏篱外，闻鸡曲巷中。
烟云如恋主，田舍得称翁。
林止留槐如，霜将酿柿红。
前期俄匝月，惆怅岁时空。¤
用与可韵为湖亭杂兴十首 其三
吕陶（宋代）

湖上澄波似鉴，林间曲径如村。双鸟飞来碧照，独蝉吟彻黄昏。
挽闲闲真人父司徒
陆文圭（元代）

堂堂遗一老，五福寿而康。
系出安仁谰，身居荣禄乡。
春山樵独隐，晚圃菊尤香。
有子知何憾，骑龙下大荒。
八关斋夜赋四城门更作四首 其四 北城门沙门
庾肩吾（南北朝）

俗幻生影空，忧绕心尘曀。于兹排四缠，去矣求三涅。

下学辈留心，方从窈冥别。已悲境相空，复作泡云灭。
同名诗
王安中（宋代）

蜀客更名缘好尚，汉臣书姓为同官。孟公自合名惊座，子夏尤同便小冠。

益号文章缘两李，翃书制诰有诸韩。二元各自分南北，付与时人子细看。
诉衷情·烛烬香残帘未卷
韦庄（唐代）

烛烬香残帘未卷，
梦初惊。
花欲谢，
深夜，月胧明。
何处按歌声，轻轻。
舞衣尘暗生，
负春情。
酴醾四首
刘子翚（宋代）

斑斑心点紫，叠叠萼承冰。
除却横枝韵，群芳尽与能。
寄学圃黄先生兼柬览德陈先生
陈琏（明代）

别来岁序几回更，南望乡关眼倍青。洛社衣冠逾昔日，襄阳耆倍半晨星。

蓝溪派远连洙泗，览德名高学考亭。何日承恩归故里，重趋讲席听谈经。
雨中梅
方蒙仲（宋代）

瑶妃一念差，谪堕人间世。
琼阙未忘情，时带盈盈泪。
索得学山兄遗稿二首 其二
叶舒璐（清代）

南北驰驱客路长，依人空办嫁衣忙。阿连自为文章哭，岂特伤心旧雁行。
十日菊
谢翱（宋代）

今日非昨日，尚觉秋英好。明日异今日，秋英讵云早。

所以惜芳人，采撷常贵少。而彼千载士，怜尔独皎皎。

晞霜敷朝荣，零露抱夕槁。千载且复然，一夕宁恨老。
画龙
徐元杰（宋代）

峥嵘头角见龙神，画者微茫画得真。
一夜风雷捲将去，沛为膏泽下於民。
送魏尚书赴镇州行营
张祜（唐代）

河塞日骎骎，恩雠报尽深。伍员忠是节，陆绩孝为心。

坐激书生愤，行歌壮士吟。惭非燕地客，不得受黄金。
中秋
刘得仁（唐代）

尘里兼尘外，咸期此夕明。
一年惟一度，长恐有云生。
露洗微埃尽，光濡是物清。
朗吟看正好，惆怅又西倾。
谢管令尹请春酒
邵宝（明代）

春酒勤相召，其如病足何。坐惭推我先，揖恐答宾多。

懒性容清世，狂吟和雅歌。县堂廉陛远，十载不曾过。
郊祀纪事十首 其三
周紫芝（宋代）

晓趋宗庙拜衣冠，云叶低垂护翠銮。日采回光天意好，龙颜生喜近臣欢。
读汉书
洪咨夔（宋代）

汉衰元帝为优游，成帝荒淫更可忧。
论说金华风过耳，山河大柄醉中体。
偶赋
文天祥（宋代）

苍苍已如此，梁父共谁吟。
袖有忠臣传，床无壮士金。
收心归寂灭，随性过光阴。
一笑西山晚，门前秋雨深。
次韵公定世弼登北都东楼四首
黄庭坚（宋代）

都城碍飞鸟，军幕卧貔貅。
紫葚知蚕老，黄云见麦秋。
接天双阙起，伏地九河流。
耆老深望幸，銮舆不好游。
咏史八首·谢道韫
蒲寿宬（宋代）

当时咏雪句，谁能出其右。
雅人有深致，锦心而绣口。
此事难效颦，画虎恐类狗。
答人书意
邵雍（宋代）

仲尼言正性，子舆言践形。
二者能自得，殆不为虚生。
所交若以道，所感若民诚。
虽三军在前，而莫得之凌。
乐府杂曲。鼓吹曲辞。芳树
徐彦伯（唐代）

玉花珍簟上，金缕画屏开。晓月怜筝柱，春风忆镜台。

筝柱春风吹晓月，芳树落花朝暝歇。稿砧刀头未有时，

攀条拭泪坐相思。
点绛唇（送人归新城）
廖行之（宋代）

音信西来，匆匆思作东归计。别怀萦系。为个人留滞。

尊酒团栾，莫惜通宵醉。还来未。满期君至。只在初三四。
青玉案 劝酒
史浩（宋代）

闲忙两字无多子。叹举世、皆由此。逐利争名忙者事。

廛中得丧，仕中宠辱，无限非和是。

谁人解识闲中味。雪月烟云自能致。世态只如风过耳。

三杯两盏，眼朦胧地，长向花前醉。
几先坐上赠友人
郑刚中（宋代）

去岁吴江秋水平，击船聊得一班荆，
相思只道心长折，此会那班眼再明。
离合悲欢言不尽，东西南北恨还生。
劝君勿复吝杯酌，漏箭铭盘将五更。
题董邦达山水十二幅 其二 烟峦晓色
弘历（清代）

背山面水草堂便，侵晓高人尚稳眠。宿雨初收晓烟泮，潇湘妙境米家传。
碧桃春
阮恩滦（清代）

钱江山水秀灵钟。茫茫天地空。避■聊借作游踪。

风光堪慰侬。云漠漠，雨濛濛。青松罗数峰。依稀身入画图中。

何期逆旅逢。
天香（龙涎香）
周密（宋代）

碧脑浮冰，红薇染露，骊宫玉唾谁捣。麝月双心，凤云百和，宝钟佩环争巧。浓熏浅注，疑醉度、千花春晓。金饼著衣余润，银叶透帘褭。

素被琼篝夜悄。酒初醒、翠屏深窈。一缕旧情，空趁断烟飞绕。罗袖余馨渐少。怅东阁、凄凉梦难到。谁念韩郎，清愁渐老。
朝使至雄县理赈民事
李延兴（元代）

燕塞秋风几日留，华延文彩射珠球。青云拥路随金节，白雪翻歌绕画楼。

荒政有条先散利，富民得策定封侯。祇存一饭忠君意，接武夔龙赞帝猷。
集杜句为老母寿三首
项安世（宋代）

腐儒衰晚谬通籍，中有高堂天下无。
但愿樽中九醖满，彩服日向庭闱趋。
志宏复示秋意五篇次韵和之 其二
李纲（宋代）

秋色一夜改，白露漙苍苇。冠屦变凄清，如濯沧浪水。

慢肤素多汗，执热结成滓。振衣得新凉，俨若侍君子。

起观庭中花，露叶耿烟蕊。景物但可人，溪山即吾里。

浮生驹过隙，百年一瞬耳。惟有古圣贤，高名在毫纸。
送项平甫教授之成都
陈造（宋代）

昔人石穴命西蜀，岂知桃华胥隐腹。
诗人昔吟蜀道难，何曾锦城负物看。
平时风物今犹故，井络坤维神所护。
汉官威仪二百年，斩新不受胡尘污。
蜀民日为药市游，家说追欢不说愁。
蜀人之文落中州，中州伧父缩颈羞。
吾徒向来梦游处，今日登仙送君去。
遨头上客人所敬，翰林先生士知慕。
似闻儒冠不容假，挽致邹鲁无难者。
况君笔力西汉前，亟遣人才有扬马。
锦城之乐乐未涯，绿鬓朱颜君更佳。
要奉板舆追胜日，暮万里桥朝浣花。
古今胜概争入眼，归轩日日诗囊满。
黄鹄东飞定有书，莫靳珠玑只推懒。
夏生荫堂 其二
曹家达（清代）

南望乡关路几千，荒城日暮警烽烟。内家宫寝贤王邸，辽海戈矛异域船。

月殿传闻驰甲马，露台无恙泣铜仙。收京苦忆西安将，惆怅风尘事隔年。
贫述
陆游（宋代）

寒生肌粟苦衣单，瘦减头围觉帽宽。
荒寂在家犹逆旅，穷空养老亦蔬餐。
柴青灶突腾烟细，膏尽灯缸照字难。
犹喜新醅三斗熟，半窗梅影助清欢。
次韵三首
刘克庄（宋代）

拂拂东风欲辨晨，新晴和气满郊闉。
未妨吹雅存豳俗，何必沉郊怖邺民。
田父扶携问鸡卜，村姑呼唤祭蚕神。
柴门不识徵祖吏，便是尧时击壤人。
送吴翁晋还吴兴
徐熥（明代）

如何布衣至，依旧布衣归。且向苕溪曲，三年守钓矶。
高宗皇帝挽章四首 其三
陈造（宋代）

天地重开辟，华夷赴指挥。群生欣按堵，三纪仰垂衣。

凤历虽无极，龙楼忽告违。广成谭道处，千古想骖騑。
南歌子（圣节前三日小集于尉厅）
姚述尧（宋代）

宾宴亲尧日，薰弦动舜风。公余无事乐年丰。多谢歌姬流盼、更无浓。

气＿云天外，毫濡雪碗中。百篇斗酒兴何穷。却笑东山无语、醉花丛。
丰乐楼
韩元吉（宋代）

今岁西湖上，经行始此回。
轻烟认花柳，细雨识楼台。
春半已多日，官閒能自来。
情知欠樽酒，倚杖且徘徊。
颂古二十六首 其十五
释嗣宗（宋代）

明头落节，暗里吃交，毒手当渠痒处搔。雪里鹭鸶飞不见，一只银瓶挂树梢。
题张题张果老骑驴图
果庵（明代）

举世多少人，无如这老汉。
不是倒骑驴，凡事回头看。
奉别张岳州说二首 其二
王熊（唐代）

平生共风月，倏忽间山川。不期交淡水，暂得款忘年。

兴逸方罢钓，帆开欲解船。离心若危旆，朝夕为君悬。
次韵辂氏东亭书事四首 其四
刘摰（宋代）

自有逃虚乐，徒兴尚白嘲。晚槐嘶意急，蠹木啄声敲。

犬傍青篱卧，童寻赤枣捎。微茫枕间梦，安稳睫边巢。

困忆石泉弄，渴思冰蜜钞。袭香兰入佩，益气芑充庖。

疏洗王家竹，诛锄宋宅茅。东亭真可乐，万事付纷殽。
次陈判院韵
释慧远（宋代）

谤佗佛法坏佗禅，剑树刀山在目前。
井底乌龟吞夜月，木人回首哭苍天。
次韵赵尉
方岳（宋代）

括山随处好，况复有诗人。
粘壁多诗藁，看山少讼尘。
夜寒琴伴月，香冷砚生春。
鹤亦能留客，敲门不厌频。
游云居寺在石经山二首 其二
陈琏（明代）

我爱云居寺，山深客少来。古碑埋碧草，荒径长苍苔。

香印烟初断，禅扉风自开。石经山色好，瞻眺意徘徊。
和刘过夏虫五咏 其五 蛙
孙应时（宋代）

将军鼓吹来，处士非所喜。誇汝风月夕，天籁鸣不已。

汝姑勿自誇，坎井不可恃。当知马伏波，笑杀公孙子。